ตปท.ยังชอบไทย
ข่าวบวกท่วมตลาด ดันหุ้นเหนือ 900 ฉลุย ผลโรดโชว์ 2 โบรกเกอร์ ต่างชาติยังมองหุ้นไทยบวก CLSA เพิ่มเป้าราคาหุ้นธนาคาร
21 ส.ค. 2554

ข่าวบวกท่วมตลาด ดันหุ้นเหนือ 900 ฉลุย ผลโรดโชว์ 2 โบรกเกอร์ ต่างชาติยังมองหุ้นไทยบวก CLSA เพิ่มเป้าราคาหุ้นธนาคาร
 




บริษัทหลักทรัพย์ (บล.) ธนชาต ได้นำเสนอข้อมูลในต่างประเทศ หรือโรดโชว์ ในช่วง 2 สัปดาห์ที่ผ่านมา ที่ฮ่องกง สิงคโปร์ และมาเลเซีย โดยมีการประชุมกับนักลงทุนทั้งหมด 42 ราย ปรากฏว่านักลงทุนต่างชาติให้ความสนใจต่อตลาดหุ้นไทยอย่างมาก และพบว่าลูกค้าส่วนใหญ่จากทั้งสามประเทศมีมุมมองที่เป็นบวกต่อประเทศไทย แม้ว่ากองทุนบางกองจะยังคงรู้สึกปกติ หรือให้น้ำหนักการลงทุนมากกว่าตลาดเล็กน้อย และมีเพียงไม่กี่กองทุนเท่านั้นที่ยังคงให้น้ำหนักน้อยกว่าตลาด 
ดังนั้น จึงมองว่าน่าจะมีโอกาสที่จะมีเงินทุนต่างประเทศไหลเข้ามายังไทยอีก หลังจากมียอดขายสุทธิกว่า 6 หมื่นล้านบาท ในช่วงเดือน เม.ย.พ.ค. และกลับซื้อสุทธิต่ำกว่า 3 หมื่นล้านบาท
ทั้งนี้ แม้ว่าจะยังคงมีความกังวลเกี่ยวกับการเมือง แต่อยู่ในระดับที่น้อยกว่าแต่ก่อนอย่างมาก เนื่องจากมีคำถามในเรื่องนี้ไม่มากนัก และมีคำถามเกี่ยวกับพระพลานามัยของพระบาทสมเด็จพระเจ้าอยู่หัวไม่มากนัก
ลูกค้าส่วนใหญ่ดูเหมือนจะประหลาดใจกับเศรษฐกิจไทยที่ฟื้นตัวแข็งแกร่ง จึงมีคำถามจำนวนมากเกี่ยวกับปัจจัยหลักที่ขับเคลื่อนเศรษฐกิจ และวิธีการที่จะทำให้ปัจจัยเหล่านี้ยั่งยืน 
ด้าน Sean Darby หัวหน้านักกลยุทธ์ บล.โนมูระ โบรกเกอร์ญี่ปุ่น ได้โรดโชว์ในไทย และมีมุมมองเป็นบวกต่อตลาดหุ้นเอเชีย จากธีมเศรษฐกิจเติบโตสวนทางเศรษฐกิจประเทศพัฒนาแล้ว และแนะนำการลงทุนในจีน ในหุ้นกลุ่มสินค้าโภคภัณฑ์เบาอย่างสินค้าเกษตร เป็นต้น หุ้นที่เชื่อมโยงกับเงินเฟ้อในจีน และกำลังซื้อจากชาวจีนที่จะเพิ่มขึ้นเป็นอย่างมากจากค่าเงินที่แข็งค่า และการเปลี่ยนโครงสร้างค่าแรง 
สำหรับหุ้นที่เชื่อมโยง ได้แก่ บริษัท น้ำมันพืชไทย (TVO) บริษัท ศรีตรังแอโกรอินดัสทรี (STA) บริษัท ยูนิวานิชน้ำมันปาล์ม (UVAN) บริษัท ฮานา ไมโครอิเล็คโทรนิคส (HANA) บริษัท แคลคอมพ์ อีเล็คโทรนิคส์ (ประเทศไทย) หรือ CCET บริษัท ไมเนอร์ อินเตอร์เนชั่นแนล (MINT) และบริษัทบ้านปู (BANPU)
บล.ซีแอลเอสเอ ปรับเพิ่มราคาเป้าหมายหุ้นกลุ่มธนาคารพาณิชย์ขึ้นตามกำไรที่ดีเกินคาดจนถึงปี 2554 โดยปรับราคาขึ้นถึง 51% โดยแนะนำให้ลงทุนสูงสุดในหุ้นธนาคารกรุงไทย (KTB) ที่มีคุณภาพสินทรัพย์ที่ดี มีโครงสร้างการระดมทุนที่น่าสนใจ และได้ประโยชน์งบประมาณใช้จ่ายของรัฐบาล และยังคงแนะนำให้ซื้อหุ้นธนาคารกรุงเทพ (BBL) ธนาคารกสิกรไทย (KBANK) บริษัททุนธนชาต (ACAP) ธนาคารไทยพาณิชย์ (SCB) และธนาคารเกียรตินาคิน (KK) และลดคำแนะนำจากซื้อ บริษัท ทิสโก้ ไฟแนนเชียล กรุ๊ป (TISCO) เป็นน้ำหนักลงทุนมากกว่าตลาด จากผลประกอบการที่แข็งแกร่ง แต่ราคาขึ้นจำกัดแล้วถ้าเทียบกลุ่ม และมีมุมมองที่เป็นลบต่อธนาคารทหารไทย (TMB)
นายพิเชษฐ สิทธิอำนวย กรรมการผู้อำนวยการ บล.บัวหลวง กล่าวว่า ตลาดหุ้นระยะ 12 เดือนจากนี้ หรือปลายปี 2554 มีแนวโน้มขึ้นไปถึง 1,100 จุด จากปัจจัยภายนอกและในประเทศสนับสนุน แต่ระยะสั้นให้ระวังการปรับฐาน